Seletuskiri 
Narva Linnavolikogu määruse eelnõu juurde
"Kohanime määramise kord"

Määruse eelnõu (edaspidi eelnõu) eesmärk on täpsustada Kohanimeseadusest
tulenevaid kohaliku omavalitsuse kui nimemääraja ülesandeid. 
Kohanime määramise kord on vajalik kohanime ja aadressi määramise menetluse
täpsustamiseks ja linnavalitsuse ja linnavolikogu pädevuse määratlemiseks kohanimede määramisel. 
Vastavalt kohanimeseaduse § 5 lg 1 p 3 on kohanimemäärajaks kohalik omavalitsus. Üldjuhul on koha-aadressi määraja ja kohanime määraja sama, sest kohanimi on osa koha-aadressist. Selleks, et Narva Linnavalitsus saaks nimetatud ülesannet täiel määral täita, tuleb kohaliku omavalitsuse korralduse seaduse § 22 lg 2 kohaselt Narva Linnavolikogul anda linnavalitsusele vastav volitus.

Kohaliku omavalitsuse korralduse seadus § 22 lg 2 sätestab, et seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele.

Kord puudutab nii suhtlemist eraomanikega, kelle maal nimeobjekt asub, kui ka avalikkuse teavitamist uuest kohanimest ja aadressist.
Kohanimeseaduses on suurem tähelepanu koondatud kohanimede kasutamisele. Seadus näeb ette trahvimäärad kohanimede vale ja ebaõige kasutamise eest, millest tulenevalt annab Narva kohanimede määramise kord õiguse kohanimeasjatundjatest koosneval nimekomisjonil juhtida tähelepanu vigastele tänavasiltidele – ja viitadele linnas ning Arhitektuuri ja Linnaplaneerimise Ameti koosseisus oleval linna kohanimekorraldajale kooskõlastuskohustuse kogu Narva Linnavalitsuse poolt väljaantavale kaardimaterjalile (p 5.2). 
Käesoleva määruse jõustumise tähtpäevaks on planeeritud 14 mai 2010. a.

Narva Linnavalitsuse Arhitektuuri-ja Linnaplaneerimise Amet valmistas ette käesoleva määruse eelnõu läbivaatamiseks Narva Linnavalitsuse istungil ja kinnitamiseks Narva Linnavolikogu poolt. 

